La vida - Pàgina 6\nForcadell: "Ara hem de fer actes de més petit format"\nCarme Forcadell, Muriel Casals i Josep Maria Vila d'Abadal han passat per "El suplement" hores després de l'acte de l'ANC que va omplir el Palau Sant Jordi. La presidenta de l'ANC assegura que a partir d'ara se centraran en actes de més petit format, on el contacte amb els indecisos sigui més directe. Tant l'ANC, com Òmnium Cultural, com l'Associació de Municipis per la Independència continuaran amb els actes a favor de la independència. Diversos oients han preguntat a Forcadell perquè marxa ara.\nJ.M.Vázquez, condemnat pel setge al Parlament: "La sentència és desproporcionada i fora de llei"\nJosé Maria Vázquez, condemnat a 3 anys de presó pel setge al Parlament, ha assegurat al Suplement que "la sentència ha estat desproporcionada i fora de llei". Álvarez ha indicat que intentaran derrocar-la i que es faci "un procés mitjanament just". Segons ha indicat, "no hi ha un procediment on es condemnin fets col.lectius. Sempre s'ha de jutjar un fet individual i si jutgem el fet individual de ruixar una jaqueta, la pena ha de ser per danys, que ja estaria prescrita".\nMontserrat Tura, Montserrat Nebrera i Joan Ridao\nAnalitzem el cas Rodrigo Rato. Inclou entrevista amb Ramón Tijeras, periodista , escriptor i professor de periodisme de la Universitat Rey Juan Carlos, de Madrid. Autor del llibre "Los Rato" publicat per Plaza y Janés, l'any 2003\nOriol Amorós acusa el ministre de l'Interior d'estar al darrera de la informació d'EL MUNDO\nDures paraules d'Esquerra Republicana contra el ministre de l'Interior per una informació periodística que vincula els partits independentistes i el jihadisme a Catalunya. El portaveu adjunt del grup parlamentari d'Esquerra, Oriol Amorós, acusa Jorge Fernández Díaz de ser el responsable de l'article del Mundo d'aquest diumenge 12 d'abril 2015, que manté que les formacions independentistes busquen el suport d'immigrants musulmans cap al procés sobiranista. Amorós acusa el ministre "d'estar al darrere d'aquestes infàmies" i diu que "demostra una incompetència absoluta de la gestió política". Segons el dirigent d'ERC, el ministre s'inventa batalletes de Mortadelo i Filemón per combatre els seus contrincants polítics". Al diari s'hi publiquen fotografies del president d'Esquerra, Oriol Junqueras, en una visita a una mesquita.\nEl-Ghaidouni: "S'ha de treballar per fer compatible l'Islam amb els valors occidentals"\nEl president de la Unió de Comunitats Islàmiques a Catalunya, Mohamed el-Ghaidouni, alerta de la necessitat que els imams que prediquen aquí adeqüin les seves ensenyances a la realitat occidental d'aquest país ja que aquest és el principal problema de la comunitat musulmans que viu a Catalunya i a la resta d'Europa. Sobre la detenció aquesta setmana d'11 suposats membres d'un cèl·lula jihadista, El-Ghaidouni subratlla que la seguretat de tots els ciutadans de Catalunya ha de passar al davant de tota la resta. Però també alerta que declaracions com la del ministre de l'Interior, Jorge Fernández Díaz, que va assegurar a Catalunya Ràdio que la meitat de les mesquites més extremistes que hi ha a l'estat espanyol són a Catalunya, poden comportar problemes de convivència.\nFrancisco Marco:"Alícia Sánchez Camacho és una mentidera compulsiva"\nHem entrevistat Francisco Marco, el director de l'agència de detectius Método 3, abans que dilluns comparegui al Parlament. Marco acusa la presidenta del PP català, Alícia Sánchez Camacho, d'haver mentit ahir quan va comparèixer al Parlament i insisteix que va ser algú del seu entorn personal qui va encarregar la gravació del restaurant la Camarga, i que la líder dels populars catalans n'estava al cas. Malgrat això, Marco no vol dir el nom de la persona que va contractar els seus serveis i insisteix que no pot trencar el secret professional.\nRigau:" Hem de tenir ordres d'allunyament dels pares agressors o que amenacen"\nLa consellera d'Ensenyament, Irene Rigau, s'ha pronunciat arran de l'agressió d'una mestra a l'Escola Baldomer Solà de Badalona. La presumpta agressora és la mare d'una alumna del centre. La consellera diu que la intenció del Departament és que els pares que amenacin als mestres puguin ser obligats a no acostar-se al centre educatiu. En el cas de Badalona, Rigau no descarta expulsar la família agressora del centre.\nArgimon (Dept. Salut): "Donarem l'opció a refusar que es cedeixin les dades sanitàries"\nHem entrevistat al doctor Josep Maria Argimón, director de l'agència de Qualitat i Avaluació Sanitària del Departament de Salut, després de saber-se que el Departament de Salut ha decidit cedir les dades de la sanitat pública catalana a centres d'investigació. Argimón ha anunciat que els pacients del sistema sanitari català podran oposar-se que la Generalitat cedeixi per a recerca dades mèdiques del seu historial encara que siguin anònimes. També ha explicat que l'Agència de Qualitat sanitària només preveu la possibilitat de donar dades per a recerca a centres públics, i assegura que en tot moment es podrà saber qui les ha demanat, per a quin projecte, i amb quin finançament. També ens han acompanyat el periodista Vicent Sanchís, l'exconsellera socialista Montserrat Tura i la catedràtica de Dret Constitucional de la UIC, Montserrat Nebrera.\nAlfred Bosch, d'ERC, veu possible configurar una llista única després de les eleccions municipals\nEsquerra Republicana assegura que encara està oberta la possibilitat de configurar una llista única independentista de cara a les eleccions del 27 de setembre. Alfred Bosch, el candidat d'Esquerra Republicana a l'Ajuntament de Barcelona, ho ha assegurat al Suplement de Catalunya Ràdio: "La llsita de país és la llista que hauria d'incloure tots aquells que estan per la independència, per tant entenc que CiU, ERC i la CUP. Crec que està molt clar que volem anar junts i que volem entendre'ns i que ens hem entès". Quan Sílvia Cóppulo li ha preguntat si veu possible que hi hagi llista única després dels comicis municipals del 24 de maig, Bosh ha contestat sense dubtar: "Clar que sí". El candidat d'ERC a l'Ajutnament de Barcelona també s'ha mostrat del tot convençut que hi haurà eleccions el 27 de setembre, després dels dubtes expressats pel president d'Esquerra, Oriol Junqueras.\nQuintana, pilot:"Durant un temps els co-pilots paguem per poder volar; forma part de la formació"\nAmb més de cinc mil hores de vol, el pilot Jordi Quintana ens explica que la segona caixa negra aporta les dades telemètriques que ens indicaran qüestions tan importants com qui va activar el pilot automàtic. Expliquem els aspectes tècnics i legals de l'accident de l'avió de Germanwings als Alps francesos amb Jordi Quintana, pilot, i amb Carlos Villacorta, soci director de BCV Lex, dedicat al dret aeronàutic i als accidents d'avió. Inclou l'anàlisi per part dels nostres tertulians, la periodista Núria Ribó i el catedràtic de Dret Penal de la UB Joan Queralt.\nCollboni: "Si aconsegueixo els votants que va tenir Jordi Hereu el 2011, guanyo"\nHem entrevistat Jaume Collboni, candidat del PSC a l'alcaldia de Barcelona, que ha reconegut que tots els sondejos apunten a un escenari electoral molt fragmentat a la capital catalana. En aquest context ha afirmat que si aconseguís que la gent que va votar Jordi Hereu el 2011 el votés, guanyaria les eleccions. Sobre les eleccions municipals que se celebraran el 24 de maig, l'alcaldable dels socialistes ha insistit que s'han d'entendre només en clau municipal, i no com a primera volta de cara a les eleccions del 27-S. I ha avançat alguns dels punts principals del seu programa electoral, que passen per garantir els serveis socials bàsics i crear ocupació.\nVidal: "Si no hi ha una llista de país no em presentaré a les eleccions del 27S"\nEl jutge Santiago Vidal treballa per fer possible una llista única independentista entre Convergència i Unió i Esquerra Republicana de cara a les eleccions del 27 de setembre. A l'entrevista que li ha fet Sílvia Coppulo, Vidal ha reconegut que hi ha petites diferències entre Oriol Junqueras i Artur Mas que, segons ell, són superables. El jutge també ha explicat alguns detalls més de la seva futura funció d'assessor del Govern per crear el sistema judicial d'una futura Catalunya independent. El jutge ha detallat que serà una feina molt tècnica i gens política, i que cobrarà el mateix que cobrava com a magistrat de l'Audiència de Barcelona.\nColau: "El model de ciutat que representa CiU és oposat al que defensa Barcelona en Comú"\nHem entrevistat Ada Colau, cap de llista per Barcelona en Comú a l'Ajuntament de la capital catalana, que descarta pactar amb l'actual alcalde, Xavier Trias, perquè actua, assegura, en contra dels serveis socials més bàsics dels barcelonins i posa com a exemple la privatització de les escoles bressol, els aparcaments municipals o el port de Barcelona.\nAlexandra Panayotou, ultrafondista i coach\nDissabte 21, a partir de les 10, reviurem la Marató de Barcelona amb Empar Moliner, Carles Castillejo, el primer europeu que va creuar la meta, amb la nostra corredora, Sònia López, i amb el periodista esportiu Arcadi Alibés. També sentirem la història d'Alexandra Panayotou, ultrafondista i coach, que ha fet 13 reptes solidaris en solitari. L'any 2009 va córrer la Marató de Barcelona després d'haver fet 180 quilòmetres.


Un centenar d’Ombudsman tractaran la “Declaración de Andorra” per l’accés a una vivenda digna. - FÒRUM.ad\nUn centenar d’Ombudsman tractaran la “Declaración de Andorra” per l’accés a una vivenda digna.\nOn: 21/11/18 17:41\nProp d’un centenar de persones vinculades als 22 països que integren la Federació Iberoamericana de l’Ombudsman, a través del Consell rector de la FIO, estan treballant avui per tal d’elaborar el que – si és aprovada demà en assemblea- serà coneguda com la “Declaración de Andorra”, un document amb propostes que volen impulsar solucions al problema de l’accés a una vivenda digna.\nLa sessió ha començat aquest matí a Andorra la Vella amb la presència de diverses autoritats del país i una nodrida representació dels Ombudsman d’iberoamèrica.\nUn vídeo muntatge innovador, obra de Toni Gibert, amb vídeos d’Èric Rossell, música de Lluís Casahuga i l’actuació d’Ivan Caro amb el flabiol i el tamborí tradicionals, ha donat la benvinguda als prop de cent representants de les defensories participants en el XXIII Congrés i Assemblea General de la Federació Iberoamericana de l’Ombudsman.\nLa Presidenta de la FIO, Iris Míriam Ruiz, ha agraït la bona acollida del país, i ha exhortat els polítics i participants en el congrés a no tancar els ulls davant la realitat que colpeja milers de persones arreu del món, que diàriament veuen vulnerats els seus drets.\nEl Raonador del Ciutadà d’Andorra, Marc Vila, ha ofert un breu resum tant de la situació dels drets humans a Andorra, com de l’actual investigació que la institució impulsa a l’entorn de l’accés a la vivenda de lloguer a Andorra.\nFinalment, ha estat el Ministre d’Afers Socials, Justícia i Interior, Xavier Espot, qui ha destacat que els propers dos anys, Andorra serà la capital d’Iberoamèrica, així com la tasca que s’impulsa a nivell social des del ministeri que encapçala.\nL’ex-director executiu d’Habitat, Joan Clos, ha estat el primer en obrir la jornada de treball. Una sessió centrada en el dret a l’accés a una vivenda digna. Segons Clos, la realitat delata que el mercat no regula l’accés a la vivenda. Afegeix que calen polítiques públiques que gestionin les situacions específiques de cada país. Segons les seves paraules, quan el problema afecta poca gent, cal mirar de resoldre la casuística d’aquest col·lectiu. Però -afegeix- que quan el problema és global, són les lleis el que cal canviar.\nEn el cas andorrà, Clos, ha volgut apuntar a solucions creatives, i ha proposat, a mode d’exemple de solució creativa- que davant la manca de sol al país, es podrien mirar d’establir convenis amb els països veïns, per tal de repoblar zones deshabitades, tant a l’Alt Urgell com a l’Arieja.\nLa primera taula rodona, ha tractat el rol dels Ombudsman davant els assentaments humans irregulars. La situació de les persones sense llar i la dotació de vivendes alternatives. Una sessió que ha comptat amb les aportacions de les defensories d’Andalusia, Paraguai i Brasil.\nDurant el dia, s’han succeït les diverses sessions de treball que han culminat a quarts de sis de la tarda amb la conferència de clausura oferta pel filòsof Javier de Lucas, a l’entorn del dret de la vivenda en el marc dels Objectius pel Desenvolupament Sostenible per l’any 2030.\nAquest vespre, els integrants de les diferents defensories han visitat la seu del Consell general.\nDemà tindrà lloc l’Assemblea General de la FIO, en la qual es plantejaran els propòsits i recomanacions recollides en la “Declaración de Andorra” a l’espera de ser validades pels assistents.\nPrevious Post: Els banders controlen dos caçadors furtius a Encamp\nNext Post: L’Escola de neu d’Encamp obre les inscripcions per als residents a la parròquia


Ontinyent demana la declaració de zona catastròfica després que s'haja desbordat el riu Clariano - Diari La Veu\nEscriba el número 149595\n12 setembre 2019 16:59h\n/ EFE, RAQUEL SEGURA\nVALÈNCIA. L'Ajuntament d'Ontinyent (la Vall d'Albaida) sol·licitarà la declaració de zona catastròfica per l'històric episodi de pluges registrat aquest dijous que, fins ara, ha deixat més de 400 litres d'aigua per metre quadrat i ha provocat el desbordament del riu Clariano.\nLa crescuda del riu ha obligat a evacuar una quarantena de persones afectades per la inundació, segons el servei d'Emergències de la Generalitat, i han sigut allotjades en l'alberg municipal, on es quedaran fins que passe el temporal i es valore la situació dels seus habitatges, segons ha informat a EFE l'Ajuntament.\nEn un comunicat, l'alcalde del municipi, Jorge Rodríguez, ha lamentat que els organismes responsables de la conca del Clariano, en aquest cas la Confederació Hidrogràfica del Xúquer i el Ministeri de Medi Ambient, no hagen actuat en la protecció de l'entorn.\nDurant tota la jornada, sis màquines retroexcavadores, la brigada d'obres, bombers, la Policia Local, la Policia Nacional i Protecció Civil han estat treballant per a atendre les conseqüències de les pluges, que han inclòs camins inundats, despreniments, desperfectes en la via pública i el desbordament del riu.\n"Hem fet front a un temporal de pluges mai vist a Ontinyent i, afortunadament, no cal lamentar cap desgràcia personal. La ciutat ha respost al desafiament amb una serenitat i un civisme que cal destacar", ha manifestat Rodríguez.\nL'alcalde ha demanat tranquil·litat i molta prudència a tota la població, així com atendre les recomanacions que es fan des de les fonts oficials i continuar extremant la precaució davant un episodi de gota freda sense precedents.\nDavant el temporal, els centres educatius i formatius de la ciutat han cancel·lat les seues activitats, i els parcs i les instal·lacions esportives estaran tancats fins a una altra ordre, segons s'ha informat en el mateix comunicat.\nEscriba el número 307633


Aragonès proposarà a JxCat, PDECat, CUP i comuns "formar part del Govern" si ERC guanya el 14-F\nPDECat i comuns declinen l'oferiment mentre que la CUP ho condiciona a un nou cicle de confrontació\nAragonès proposarà a Junts, PDECat, CUP i comuns "formar part del Govern" si ERC guanya el 14-F\nBarcelonaEl vicepresident del Govern i candidat d'ERC a les eleccions, Pere Aragonès, ha assegurat que si ERC guanya les eleccions el 14-F proposarà formalment a JxCat, PDECat, CUP i comuns "que formin part del govern". "Aquesta és la via àmplia cap a la república de drets i llibertats i per la reconstrucció del país després del covid", ha defensat en un article publicat aquest divendres a La Humanitat.\nEl cap de llista d'ERC ha afirmat que la represa ha d'assentar-se sobre la "majoria àmplia" que defensa el dret d'autodeterminació per resoldre el bloqueig actual "a través d'una solució democràtica valenta". En aquest sentit, ha assegurat que "només un govern fort encapçalat per ERC pot liderar la pròxima etapa de represa i reconstrucció que el país exigeix". Tot i augurar "temps de soroll i agitació", s'ha volgut allunyar de les piulades "feridores" i tenir "amplitud de mires".\nLa candidata del PDECat als comicis, Àngels Chacón, ha sigut la primera a declinar l'oferiment i ha replicat al candidat d'ERC que "el país no pot seguir en mans de la CUP". Chacón ha avisat que "reeditar el tripartit que va dur Catalunya a la ruïna posarà en risc la recuperació econòmica i social que necessita el país". En un missatge des del seu compte de Twitter, la candidata del PDECat ha augurat que el seu partit "tindrà la clau del govern" i ha assegurat que la seva aposta és la de "governar des de la centralitat".\n— Àngels Chacón (@angelschacon) 1 de enero de 2021\nLa candidata dels comuns a les eleccions del 14-F, Jéssica Albiach, també ha refusat de manera categòrica la iniciativa d'Aragonès. "No estarem en cap govern amb Junts o el PDECat. 100 vegades ho proposareu i 100 vegades direm que no. Surrealista que després d'anys de baralles i bloqueig insistiu a repetir errors. Catalunya necessita un govern d'esquerres i el farem possible", ha deixat clar la presidenciable de Catalunya En Comú - Podem.\nLa cap de llista de la CUP i Guanyem Catalunya, Dolors Sabater, per la seva banda, ha rebatut al candidat d'ERC que "no fan travesses de partits" sinó que parlen de "projecte". "Un govern per fer què? Més del mateix? Gràcies, però ja n'hem tingut prou. Venim a assumir responsabilitats per guanyar un nou cicle de confrontació democràtica i per fer que la gent visqui millor", ha afegit Sabater a través del seu compte de Twitter.\n— Dolors Sabater Puig (@mariadolorsa) 1 de enero de 2021\neleccions 14-F Pere Aragonès ERC JxCat CUP Comuns PDECat


» València Turisme impulsa a Palmera la dinamització turística de “L’Hort Botànic El Bartolí” creat per la Todolí Citrus\nValència Turisme impulsa a Palmera la dinamització turística de “L’Hort Botànic El Bartolí” creat per la Todolí Citrus\nPilar Moncho, diputada de Turisme, anuncia la col·laboració del Patronat de Turisme de València i de l’Ajuntament de Palmera per a obrir a tota la societat el projecte sobre cítrics implantat per la fundació valenciana afavorida per Vicent Todolí en la partida “El Bartolí”\nL’hort citrícola de Palmera és un innovador producte que cobreix un buit turístic en una terra de cítrics com la valenciana\nValència Turisme aportarà 8.000 euros per a l’engegada de les visites a l’Hort Botànic i col·laborarà amb l’Ajuntament de Palmera amb la Todolí Citrus per a articular el nou producte turístic que oferirà un passeig per la història cítrica valenciana a peu de camp\nActualment compta amb 386 varietats diferents plantades. Entre les espècies que hi ha destaquen:\nGrandis: també anomenats Pummelos o Citrus Maxima. També se l’anomena Shaddock, per un capità que va dur llavors a Amèrica en el segle XVII. El pummelo és una varietat que prové del sud-est Asiàtic. Es un dels cítrics més grans, ja que pot arribar a mesurar 15metros d’alçada. En condicions favorables el fruit pot arribar fins als 30cm d’ample i 3kg de pes. El fruit no té molt de suc però pot ser molt dolç i s’utilitza molt en amanides. Tenen un color groc verdós inclús quan està totalment madur.Bergamoto: Bergamota és un híbrid entre taronja amarga i llimetta (aurantium x aurantifolia). És molt utilitzat per els seus olis.Lumia: Va ser el primer híbrid del pomelo i citron, que després va ser hibridada amb la llima.Paradisi: és la varietat de cítrics més antiga coneguda. Foren trobats en unes excavacions de la ciutat de Nippur, 4000 anys abans de Crist. En moltes de les seues espècies, el albedo té un sabor suau i dolç al contrari que la majoria dels cítrics. La seva pell també té una aroma molt fresca i molt utilitzada en perfumeria ja que conté alguns olis essencials molt importants.Fortunella: Es creu que són natius de Xina. Diversos kumquats són considerats varietats de la mateixa espècie Citrus Japonica. És un arbre menut de fulla perenne, moltes fulles i creixement lent. El fruit es xicotet amb un sabor dolç, es pot menjar cru tot sencer. S’utilitzen molt com a plantes ornamentals.Sinensis: La primera referència escrita de taronges dolces es remunta a 1472. Un comerciant de Savona havia enviat un projecte de llei de venta per escrit al seu client. A partir de les fonts lideraries sabem que la taronja dolça es cultiva en Sicília, Calabria y el sud d’ Espanya per 1525. Les varietats cultivades en eixe moment eren inferiors a les que coneguem hui en dia.Medica: Cidra és la varietat més antiga coneguda dels cítrics. Les llavors foren trobades en les excavacions de la ciutat de Nippur en la part sud de Babilònia (actual Irak). El exercit d’Alejandro Magno va dur la cidra a la regió del Mediterrani en l’any 325 aC. S’utilitza molt en perfumeries i confitures. Té molt d’albedo i inclús es pot menjar.Aurantium: Es creu que es va originar en les parts del nord-est de la India i el sud-est de la Xina. La taronja amarga, com és coneguda, no sol ser consumida en fresc. Té més importància per els seus olis essencials.Aurantifolia: solen tindre un sabor més àcid, la pell d’un color groc més claret i costen més de pelar.Mandarines: En este grup trobem les clementines, deliciosa, reticulata i satsumes. Varen ser cultivades en la Xina i el Japó a gran escala a partir del segle XVI. Té una gran importància comercial des del 1900.Microcitrus: també conegut caviar cítric.Myrthifolia: És un arbre compacte, amb les fulles xicotetes i amb espines que creix fins una altura de tres metres. El fruit de l’arbre s’assembla a xicotetes taronges. Son agres o amargues i son comunament anomenats pel seu nom italià, chinotto.Llima: La primera informació fiable de les llimes, és de Sicília on se sap que varen créixer al voltant de l’any 1000. La llima va ser un dels primers fruits en arribar al Nou Món en el segon viatge de Cristóbal Colom en el 1493. En bones condicions l’arbre arriba a produir flors i fruits durant tot l’any.


La Caminada AECC en Marxa aplega 1600 participants, malgrat la pluja – Boira Experience\nLa Caminada AECC en Marxa aplega 1600 participants, malgrat la pluja\nHome / AECC en marxa / La Caminada AECC en Marxa aplega 1600 participants, malgrat la pluja\nIn AECC en marxa\nLa Caminada AECC en Marxa aplega 1600 participants, malgrat la pluja2019-10-212019-10-21https://boiraexperience.cat/wp-content/uploads/2017/11/logoboiranegre.pngBoira Experiencehttps://boiraexperience.cat/wp-content/uploads/2019/10/20191020_094612.jpg200px200px\nMalgrat la pluja d’avui, un total de 1600 participants s’han aplegat aquest matí a la VII Caminada AECC en Marxa de Lleida amb motiu del Dia Mundial contra el Càncer de Mama que organitza l’AECC – Catalunya contra el Càncer de Lleida. Entre els participants hi havia cares conegudes com els regidors de la Paeria Jordina Freixanet, Sandra Castro i Ignasi Amor; el tinent d’alcalde Paco Cerdà; i la gerent de la Regió Sanitària Lleida i de la Regió Sanitària Alt Pirineu i Aran, Divina Farreny, entre altres. Tots els beneficis de la caminada es destinaran a la continuïtat a la gratuïtat dels serveis i prestacions de l’AECC Lleida.\nLa cita ha estat concebuda com un esdeveniment solidari, esportiu no competitiu, integrat dins de les activitats que organitza l’AECC de Lleida, que consta d’una ruta a peu de 10 quilòmetres aproximadament sense desnivell i amb un únic avituallament a l’ermita de Grenyana.\nDurant el matí també s’han realitzat diferents activitats. Els monitors de les colònies d’estiu de l’AECC Lleida han organitzat una sèrie de jocs per als més petits i la perruqueria Alícia Orellana, col·laboradora de la caminada, ha pintat les ungles i llaços rosa a tots els participants. A més, s’ha realitzat un sorteig de diferents obsequis dels col·laboradors. També s’havia programat una masterclass de zumba amb Factoria D i una activitat amb unflables de Jumpy Jump, que s’han hagut d’anul·lar a causa del mal temps.\nAECC en Marxa a tot el territori lleidatà\nAECC en Marxa és un projecte que també es trasllada arreu del territori. Avui també s’han dut a terme les caminades AECC en Marxa de Tremp amb 200 participants, Vielha amb 450 i la Pobla de Segur amb 200 participants. I ahir es va celebrar al Pont de Suert.\nEnguany, s’han incorporat dues poblacions, Torrebesses (27 de setembre) i Balaguer (6 d’octubre), totes dues amb un gran èxit de participants, 131 i 475, respectivament. Alcarràs també es va sumar el passat 6 d’octubre amb la seva V caminada AECC en Marxa. I pròximament, se celebrarà la caminada de Cervera (27 d’octubre).\nD’altra banda, i també amb motiu del Dia Mundial del Càncer de Mama, l’AECC Lleida s’ha tornat a sumar al rosa endegant, per segon any consecutiu, la campanya dels aparadors rosa. Concretament, la campanya ha consistit a decorar els aparadors de més de 1300 comerços de la demarcació amb objectes de l’AECC de color rosa.\nA més, s’han instal·lat una quarantena de taules informatives arreu del territori lleidatà on també es dóna l’oportunitat d’adquirir material relacionat amb la campanya de mama. També hi haurà informació relacionada amb tots els serveis i prestacions que l’AECC Lleida ofereix totalment gratuïts als pacients de càncer i familiar.\nActualment, el càncer de mama es manté en segon lloc en incidència a Espanya amb 33.307 caos nous el 2019. A Lleida, concretament, aquest any hi hagut 294 casos nous, 3 més que el 2018. També el 2019, hi hagut un total de 68 morts per càncer de mama. Aquesta xifra es manté igual que l’any anterior.


Txi Kung : Programació de tallers\nAra ets a: Inici » Tallers » Txi Kung\nDimarts i dijous de 9 a 10h\nDel 3 d’octubre al 30 de novembre\nProfessor: David Dalmau\nEl txi-kung, o qigong és una disciplina practicada inicialment a la Xina des de fa diversos mil·lennis. La seva finalitat és millorar la salut i mantenir un bon nivell energètic global.\n“Txi” o QI significa “energia” i kung (gong) “treball”, per tant es podria definir como el “treball de l’energia interna”.\nEl txi-kung forma part de la medicina tradicional xinesa segons la qual la malaltia sorgeix d’un desequilibri entre el yin i el yang, o sigui, del flux de l’energia vital en l’home. És un mètode que combina moviments suaus del cos, concentració mental i respiració per reequilibrar l’energia a través dels meridians, enfortir els òrgans interns, exercitar els ossos, les articulacions i els músculs, promoure la relaxació i el control de l’estrès, prevenir lesions i expandir la consciència a tots els nivells prevenint la malaltia o restablint la salut.\nDurant la seva pràctica es realitzen una sèrie d’exercicis on es fonen respiració, moviment i concentració mental meditativa. Aquest treball global fa augmentar el nivell de Qi, o energia, al cos i afavoreix la seva circulació.\nEn aquest curs treballarem una seqüència de moviment anomenada ” 18 palmells de Luohan”. Aquest nom, Luohan vol dir Buda, i fa servir moviments per generar i fer circular la nostra energia interna. Destaca sobre tot el treball sobre la columna vertebral a més d’ estirar i relaxar la resta del cos.\nAltres exercicis que treballarem són els “sons curatius”, “el joc del 5 animals”, “Ba duan jin” i d’altres. A més practicarem diferents meditacions i relaxacions.\n69,73€\tBuy Share Filed in: Creació, experimentació i moviment, Mes, Salut i benestar\nCREACIÓ, EXPERIMENTACIÓ I MOVIMENT


Facilitar la identificació de la seva empresa amb els rètols comercials\nA Rètols Manuplàs trobaràs la major oferta de rètols a Vic amb els quals dotar al teu local comercial, nau industrial o oficina dels elements que permetran la seva fàcil identificació, a més d'aportar l'iinformació necessària per a clients i treballadors. Cada treball és dut a terme de forma totalment personalitzada, per a garantir una resposta a mesura als nostres clients.\nSom capaços de millorar notablement la seva imatge amb productes fets en molt diversos materials, ja es tracti de cartells encunyats, pantalles il·luminats, lletres corpòries, etcètera. La nostra capacitat per a adaptar-nos a la informació que vol transmetre és la clau de l'èxit que hem collit com a empresa de retolació familiar en els més de 45 anys que portem en el sector.\nSi vols veure més, pots consultar les nostra galeries:\nGràcies als nostres rètols a Vic marcarà la diferència amb empreses competidores\nSens dubte, el fet de comptar amb una retolació a Vic capaç d'adaptar-se a les seves necessitats marcarà una gran diferència amb altres empreses del seu sector, afavorint amb això el seu bon desenvolupament a través de la consecució dels seus objectius. Això és possible gràcies a que disposem de solucions molt diverses\ni als mitjans més innovadors per a realitzar els nostres rètols.\nAixí mateix, entre els nostres serveis també oferim la possibilitat d'accedir a la retolació de vehicles a Vic, ja es tracti d'una proposta integral o parcial. Ens adaptem a la marca i model del turisme, furgoneta o camió per a garantir el màxim aprofitament de l'espai i la major visibilitat possible del contingut.\nPer a garantir una cobertura integral de les necessitats dels nostres clients, en Rètols Manuplàs també disposem de la més avançada tecnologia en impressió digital a Vic, que ens capacita per a fer treballs de petit i gran format amb els millors nivells de qualitat.


Sol·licitud de la targeta d'armes per a una arma de 4a categoria, ja sigui de tipus A (carabines i pistoles de tir semiautomàtic i de repetició accionats per aire comprimit) o de tipus B (carabines i pistoles d'ànima llisa i d'un sol tir i d'aire comprimit). En aquestes categories queden incloses, d'acord amb la Orden Ministerial INT/2860/2012, de 27 de desembre, les armes utilitzables en activitats lúdicoesportives d'airsoft i paintball.\nEl registre presencial de la sol·licitud és realitzà a l'Oficina d'Atenció Ciutadana. L'oficina que gestionarà la sol·licitud és l'Oficina de la Policia Local.\nCarrer del Pare Garí, 72\nTel.: 092 / 938106666\nDeclaració jurada targeta d'armes\nAutorització consulta de dades targeta d'armes\nPresencialment: presentar l'imprès de sol·licitud de targeta d'armes, presentar-lo adjuntant la documentació que s'especifica en l'apartat "Documentació necessària".\nPosteriorment serà preceptiva la pertinent resolució de l’Alcaldessa.\nS'ha de formalitzar la sol·licitud aportant la categoria, la marca-model, el calibre i el número de l'arma. En cas que el sol·licitant sigui major de 14 anys i menor de 18 anys cal autorització del pare, mare o tutor legal i DNI original del pare, mare o tutor legal que signi l'autorització.\nEn el cas de canvi de titularitat d’una arma lúdica, per tal que no consti en la targeta d’armes de la persona venedora, caldrà presentar una instància genèrica sol·licitant-ho, acompanyada un document de compra-venta on quedi explicitades de manera clara les dades de venedor i comprador, així com també de l’arma, signat per ambdues parts; igualment, s’aportarà un nou imprès AV5 o F5 per tal que sigui complimentat degudament per l’Administració.\nLes persones propietàries d'un arma d'aquest tipus que estiguin empadronades a Vilanova\n- Original de la factura de compra de l'arma; en el cas de no disposar de la factura, caldrà efectuar una declaració jurada respecte a la propietat de la mateixa, al seu és exclusiu per a pràctiques de tir no cinegètiques.\n- Informe oficial d'aptituds psicofísiques.\n- Autorització del tutor legal.\n- Autorització de consulta de dades, degudament signada per consultar a altres administracions.\n- Impresos Model F-5 i AV-5 (facilitat per la botiga), per a cadascun dels tipus d'armes A / B. Si es demana permisos d'armes A i B, alhora, cal presentar 2 formularis del model F-5.


Amnistia Internacional Catalunya - Drets Humans 17 de maig: Dia Internacional Contra l'Homofòbia\n16/5/06 - Amnistia Internacional se suma als esforços per impulsar el 17 de maig com a Dia Internacional contra l'Homofòbia.\namnistia amni, 16 de maig de 2006\nAmnistia Internacional se suma als esforços de les principals organitzacions de defensa dels drets humans de persones homosexuals, bisexuals i ?transgènere?, per impulsar el 17 de maig com a Dia Internacional contra l'Homofòbia. L'Organització mundial de la salut (OMS) va convertir aquesta data en històrica quan, el 1990 va fer desaparèixer l'homosexualitat com trastorn mental de la Classificació Internacional de malalties.\nCoincidint amb aquesta data, Amnistia Internacional denuncia que l'homofòbia és encara una forma de discriminació àmpliament estesa al llarg dels cinc continents: molts règims totalitaris continuen perpetrant deportacions i assassinats; se segueixen succeint execucions ?legals? o extrajudicials emparades o tolerades per diversos estats i grups armats d'oposició i en moltes societats els drets econòmics, socials i culturals de les persones lesbianes, gais, bisexuals i ?transgènere? són lluny d'equiparar-se als de les persones heterosexuals.\nNou cas de discriminació per orientació sexual al Camerun\nEl 13 de març de 2006, 12 alumnes de l?Eyenguè Nkongo College de Deido Plage a Douala, Camerun, van ser expulsades després de ser acusades de formar part d'una ?xarxa lesbiana? existent a l'escola.\nLes alumnes van ser expulsades després que es prengués la decisió en el consell de disciplina de l'escola, basada en investigacions portades a terme per les autoritats escolars. La decisió d'expulsar-les sembla ser que va ser presa després d'una reunió de l'Associació de Pares i Professors (PTA) i va ser aprovada pel delegat Provincial d'Educació Secundària de Littoral. Pel que sembla, les investigacions es van iniciar després que una alumna informés a les autoritats escolars que una altra alumna l'havia acorralat sexualment. També s'informa que les dues alumnes van reconèixer ser lesbianes i van revelar a les autoritats les identitats d'altres alumnes suposadament lesbianes. No hi ha cap indicació que alguna de les alumnes realitzés actes sexuals a l'escola.\nLes circumstàncies que van conduir a l'expulsió de les 12 alumnes van ser publicades per diversos mitjans de comunicació camerunesos encara que els noms no es van esmentar. A Amnistia Internacional li preocupa que la decisió d'expulsar les 12 alumnes i la publicitat que va envoltar l'expulsió pugui impedir de fet la matriculació d'alumnes a escoles de Camerun violant d'aquesta forma el seu dret a l'educació.\nAmnistia Internacional denuncia l'homofòbia endèmica de Camerun i insta a les autoritats cameruneses que respectin i apliquin els drets humans de tothom. L'organització també està preocupada pel pànic moral que està duent a assenyalar a coneguts o suposats gais i lesbianes del país. Hi ha denúncies sobre escoles que estan informant la policia sobre estudiants sospitosos de ser gais o lesbianes perquè se'ls investigui penalment. L'homosexualitat és il?legal a Camerun i les condemnes poden oscil?lar entre 6 mesos i 5 anys de presó.\nLa secció espanyola d'Amnistia Internacional llança una ciberacció accessible des de la pàgina web www.actuaconamnistia.org perquè la ciutadania pugui mostrar el seu rebuig a l'expulsió d'aquestes dotze alumnes.\nAmnistia Internacional i l'editorial Egales presenten el llibre ?Sexo, Amor y Homofobia?\nSexo, Amor y Homofobia, Vidas de lesbianas, gais, bisexuales y transgénero disponible a les llibreries a partir del 18 de maig, repassa per capítols i de la A a la Z els temes més importants que afecten la realitat de lesbianes, gais, bisexuals i ?transgènere? (LGBT), amb les idees i prejudicis que condicionen la vida de milions de persones que pertanyen a aquest col?lectiu. A més, ofereix una visió panoràmica de la situació actual de violacions dels drets de les minories sexuals al món i les lluites perquè aquesta situació millori.\nAquest llibre constitueix una aportació més a l'esforç continu per defensar els drets de lesbianes, gais, bisexuals i ?transgènere?. Com afirma l'autora del llibre, Vanessa Baird, ?cada vegada que una persona qüestiona el prejudici, l'odi i la desigualtat, la humanitat dóna un altre pas, petit però significatiu, cap a la creació d'un món més just?.\nAmnistia Internacional i l'editorial Egales convoquen els mitjans de comunicació i el públic en general a la presentació d'aquest llibre dijous que ve 18 de maig de 2006 a les 19:30h a la Llibreria Berkana de Madrid (C. Hortaleza, 64, metro Gran Via).\nA l'acte hi participaran:\n? Mili Hernández, co-responsable de la Llibreria Berkana i de l'Editorial Egales.\n? Vanessa Baird, autora de Sexo, Amor y Homofobia, Vidas de lesbianas, gais, bisexuales y transgénero.\n? Leonardo Fernández, coordinador de Minories Sexuals d'Amnistia Internacional.


El blog d'en Pere Nieto: Discursos no polítics\nDiscursos no polítics\nNo teniu la sensació que l’actualitat ens desborda? Les notícies es succeeixen amb molt poc temps per valorar-les i analitzar-les. Ja pot ser la situació econòmica, la prima de risc, la sentència a Otegi, la política d’immersió, les retallades sanitàries ... i davant d’això no sabem com respondre. El moviment del 15M o indignats ha sabut canalitzar una bona part de gent descontenta en moments puntuals, però en canvi la gent que als barris ha seguit amb un treball constant ha baixat molt i a més no han acabat de saber trobar un espai encara consolidat. Sens dubte no és un moviment mort, al contrari, haurà de saber trobar el seu futur, però també està clar que encara no ha sabut fer passes decisives per teixir alternatives. Els partits polítics tampoc hem sabut donar una alternativa clara. Cara al 20 de novembre sembla bastant incontestable el triomf del PP i molta gent descontenta no sap si anar a votar i, en cas de fer-ho, per qui votar, sobretot a Espanya on la presentació de candidatures de IU i Equo pot suposar una major confusió. Els darrers resultats electorals a Alemanya amb un vot molt important per al partit Pirata no crec que es concretin aquí a les eleccions generals, però tampoc es pot descartar un augment destacat d’aquestes formacions.\nI davant d’això apareixen discursos de la necessitat d’anar plegats com a país, de que junts som imparables, de que ens hem de llevar molt aviat, de que cal recuperar l’esperit de la transició ... em refereixo evidentment a discursos com el Pep Guardiola rebent la medalla del Parlament o el pregó de les Festes de la Mercè de Joaquim Maria Puyal. Com us podeu imaginar no seré jo qui posi en dubte les seves paraules, però sí que crec que el que plantegen no aporta gaire però acontenta a molta gent. Les seves reflexions poden ajudar, però la inconcreció no m’agrada. Anar tots junts i treballar de forma generosa i forta vol dir aturar entre tots les retallades socials que es fan darrera la crisi econòmica o vol dir anar tots junts a Madrid a reclamar un millor finançament sense tenir en compte les retallades a casa nostra? Treballar plegats vol dir acceptar que la crisi econòmica no ha de suposar un canvi radical en el model econòmic?\nSovint he escoltat aquest discurs. “Cal que els polítics deixin enrere les seves discrepàncies i es posin a treballar junts pel país”. Per quin país? Per quin model de societat? Si jo he entrat en política és precisament per defensar un model de societat, una forma de construir el futur. No he entrat en política per “treballar plegats” tot i que ho faig sempre i aquesta és una de les virtuts que més gent ha destacat de mi quan he ocupat càrrecs en política. Però la complicitat en el treball no és el meu objectiu, sinó una de les formes de treball. I a vegades tinc la sensació que darrera de determinats discursos hi ha massa vaguetat. I el que necessitem ara mateix en una època d’incerteses és precisament les cartes sobre la taula. PP i CIU han deixat clar quina és la seva prioritat de societat. ERC ha deixat clara que ara mateix la seva prioritat gairebé exclusiva és el front independentista. El PSC no ha deixat clar res i aquest serà un pes que haurà d’arrossegar durant molt temps. Ens toca a les esquerres alternatives i en concret a ICV i espero que a ICV-EUiA de forma molt especial, defensar a casa nostra uns valors clars i diàfans. Defensar-los amb la humilitat de saber que hem comès errors, però amb l’orgull de saber que comptem amb la gent que sempre ha defensat una manera d’entendre la societat i la política.\nPublicat per Pere Nieto a 22:33


Registre en línia Juggernaut. Juga gratis Juggernaut joc en línia\nNoms alternatius: Juggernaut\nJugar a Juggernaut, Juggernaut\nJuggernaut en línia - un dels millors jocs de navegador de l'actualitat pertany al gènere dels MMORPG, vol dir que jugarà en el cos del teu personatge, serà capaç de desenvolupar la seva lluita amb altres jugadors, monstres i completar missions.\nJuggernaut va realitzar a través de tres dimensions del motor «Unitat», que permet l'ús de la taula per anar a un altre nivell qualitativament nou al navegador jocs de rol. Si la partida especial val la pena esmentar els detalls de les batalles, sobretot es veu emocionant per utilitzar encanteris.\nAnem a veure quins són els requisits del sistema posa Juggernaut en línia.\nRequisits mínims per a PC:\n33120 port • Disponible per Jugger. ru\n• Preselecció de Flash Player 10. 0\n• Resolució de pantalla de 1024 per 768 píxels\n• Versió d'Internet Explorer 6. 0 o superior\nRequisits del sistema recomanats:\n• Connexió a Internet d'alta velocitat\n• Resolució de pantalla 1280 x 1024 píxels\n• El xip de gràfics de 128 MB\n• Targeta de so (possiblement integrat)\n• Navegador d'Internet Explorer 7. 0 o superior\n• Manca de tallafocs i servidors proxy.\n• 2048 MB de RAM\nUneix-te al joc Juggernaut senzill - vostè ha de omplir alguns camps de text:\nVashogo nom del personatge\nAdreça postal, que serà l'inici de sessió\nTambé durant el registre que vostè ofereix per vincular el seu compte de joc amb un dels comptes en les xarxes socials. Contrasenya i confirmeu la contrasenya és la mateixa des de la bústia de correu.\nActualment s'executa dos servidors de joc Relic i utopia. Com un regal, pel que ha passat temps, Juggernaut registre podreu escollir un i s 5 temes amb els que vostè i començar el joc. Trieu les especificacions del seu PC, el que permet a l'ordinador per seleccionar el conjunt adequat de configuració del joc. Registre Juggernaut Online no pren molt de temps i podem procedir a descarregar el client, que es descarrega per la tecnologia p2p.\nJoc en línia Juggernaut té grans gràfics de qualitat.\nDes dels primers nivells que vostè serà capaç de demostrar el seu domini del combat i habilitats tàctiques i ja en el nivell 15 que tindrà l'opció d'una de les parts en conflicte - la Lliga dels Lliures i de l'Acer cohort.\nUn punt interessant del joc és l'ús de guants de Força. Aquest article pot aconseguir francament qualsevol jugador. Guant li permet combinar les seves forces en cops demolidors seqüències que es converteixen en mortals per als seus enemics.\nJuga el joc en línia Juggernaut possible per matar monstres sol i amb això millorar les seves habilitats, i atac especial "caps" que per si sola, ningú va pensar que competir, això hauria d'ajudar l'equip, clan .\nEnemics de classe separats de l'espai exterior - Eaters, és monstres molt potents que estan disposats a destruir aquest apassionant món. Joc en línia Juggernaut millor companyia de jocs que poden formar un clan.\nEn el joc en línia Juggernaut, hi ha diversos tipus de classes: la mineria i la producció. Cada caràcter només pot dominar l'habilitat d'un d'ells. Per a la professió minera necessita per assolir l'enfocament setè nivell del Guardià en la cruïlla i realitzar el treball. En el futur, serà possible canviar la professió.\nProfessions de recol · lecció es divideixen en:\nRecursos de muntatge Ajudant inicialment serviran com un gremlin, que també pot ser desenvolupat i millorat. En arribar a nivell 12, podeu seleccionar un altre assistent\nReproduir Juggernaut La generació de cap professió és també bastant difícil. En arribar a setè nivell necessari per anar a la cruïlla de Directori Ereyu i fer una petita recerca. Després que triï de tal profesisy com:\nEn arribar a nivell 13, pot esdevenir un ferrer o demonologia. Gràcies Juggernaut joc RPG es torna més interessant, ja que és en aquest joc va ser inventat assistents originals i la possibilitat d'un desenvolupament paral · lel de diverses especialitats.\nJuggernaut joc que atraurà en l'apassionant món de l'aventura!\nJocs Jocs MMORPG en línia Juggernaut, Juggernaut


GUAU&CAT OBREN A EL PALLOL LA SEVA PRIMERA BOTIGA FÍSICA – El Pallol\nGUAU&CAT OBREN A EL PALLOL LA SEVA PRIMERA BOTIGA FÍSICA\n17 AgoGUAU&CAT OBREN A EL PALLOL LA SEVA PRIMERA BOTIGA FÍSICA\nL’empresa, especialitzada en alimentació 100% natural per a gossos i gats, ocupa el local número 8 de la planta baixa del Passeig Comercial el Pallol.\nSota el lema “Si tu menges sa, per què ell no?” ha obert les portes a el Pallol la primera botiga física Guau&Cat, l’empresa especialista en alimentació saludable per a gossos i gats. Situat a la planta carrer del Passeig Comercial, l’espai ofereix als visitants una innovadora proposta de menjars 100% naturals que fuig de l’ús d’additius, aromatitzants i conservants en les seves receptes. La nova proposta convida a les persones amb gossos a casa a apropar-se per rebre l’assessorament personalitzat del seu equip d’experts, que s’encarrega de triar l’opció que més s’ajusta a les necessitats de cada animal.\nFins ara, l’empresa oferia els seus serveis a través d’un petit obrador/botiga i de la seva shop online, però l’augment de demanda de productes i la seva voluntat d’oferir un tracte el més personalitzat possible als seus clients, els ha portat a escollir el número 8 del carrer Montserrat, per ubicar el primer establiment físic Guau&Cat.\nEls usuaris que s’apropin per a conèixer aquesta innovadora proposta de menjar real food, trobaran un ventall de menús amb més de 12 plats diferents dissenyats per l’equip de Guau&Cat, que fa més de quinze anys que es dedica a l’alimentació animal. A més, la seva oferta compta amb la supervisió directa de veterinaris experts en nutrició i teràpies naturals, així com amb el consell d’una doctora en biopatologies. Carn, peix, fruita i verdura, tant en la seva opció crua com cuinada, així com productes deshidratats completament naturals per a promoure l’educació, el joc i la bona salut, conformen la proposta d’aquesta empresa que neix amb la voluntat de promoure l’alimentació saludable entre els animals, fugint del concepte tradicional d’ultra processats.\nEl pintor Josep Maria Gort (Reus, 1942) exposa aquest Nadal al passeig comercial El Pallol.\nEl Pallol rep el Nadal amb un sonor encès de llums en la quinzena edició\nEL PASSEIG COMERCIAL EL PALLOL COL·LABORA AMB LA FUNDACIÓ NOELIA\nSORTEIG DE NADAL A EL PALLOL\nEL PALLOL CONVOCA UN SORTEIG DE XECS REGAL


Eleccions americanes: si pogués votar - Jordi Graupera\nEleccions americanes: si pogués votar\n06 de novembre de 2012 0\nSi pogués votar a les eleccions americanes no sabria qui votar. Probablement no votaria. El meu problema amb l’Obama és que em sembla un mal polític en matèria econòmica. No sóc economista, però vient la monstruositat de dèficit públic que les seves polítiques han provocat, hom esperaria una reacció del país una mica més intensa. Si et gastes els diners de dues generacions, el mínim que es pot demanar és que l’economia arrenqui. Potser té raó en Krugman i calia que la inversió pública encara fos més elevada. Però les argumentacions dels economistes que s’oposen a les polítiques d’estímul d’Obama fan més bon efecte: quan veus bilions de dollars de dèficit públic, i veus que cap dels resultats promesos s’ha materialitzat, tot es redueix a un acte de fe o a una operació de descart: l’altre és pitjor. Obama, a més, ha promès continuar per aquest camí sense donar cap argument sòlid, cap. Només retòrica social, que com tothom sap, si ve sola, és la manera d’ocultar la ignorància econòmica.\nPerò efectivament Romney encara és pitjor. Sí, proposa reduïr el deute. Però això és com prometre curar el càncer, l’única cosa rellevant és el com. Romney és un pragmàtic amb valors morals molt sòlids. En general, tinc simpatia pel pragmatisme: aconseguir resultats bons amb polítiques acceptables per a tothom. El problema del pragmatisme romneynià és que de tant canviar d’opinió depenent del públic que l’escolta, ja no saps què pensa. Fins i tot quan tothom l’escolta, és a dir, en els debats televistats, no acaba de concretar. Diu que no pujarà impostos, diu que no retallarà substancialment: només mirarà de fer més eficients alguns programes públics, eliminarà els que no funcionen i reduïrà les duplicitats i les perversions del sistema fiscal i de les subvencions. Objectius lloables que fins i tot un marxista signaria. Però sense credibilitat: és impossible reduïr els trilions de dòlars del dèficit només amb aquesta llista de la compra. D’alguna manera, l’ambigüitat de Romney ha dut els seus partidaris a desitjar que, en realitat, sigui un mentider. Els catalans en sabem una mica d’això. Tothom llegeix sota les paraules del candidat una pista que de veritat de veritat Romney pensa com ells i al final farà allò necessari. Dit amb altres paraules: tothom sap que si compleix les seves promeses electorals sobre el ‘com,’ és impossible complir el ‘què.’\nPerò no tot és economia. En política exterior, m’ha agradat més Obama que Bush, però vist el seu comportament no tinc molt molt clar que en cas que Obama hagués estat el president de l’ 11S, hagués fet alguna cosa gaire diferent. La política exterior americana, com tots els transatlàntics, té grans dificultat per virar. I hi ha un munt de pactes i deutes per complir, i un munt de secrets i amenaces, i un munt d’interessos i necessitats, que sobrepassen, diria, tota la força de la ideologia. Crec que Obama ha volgut una política exterior més humana, sense perdre de vista el pragmatisme exterior. Però a Egipte i en general a tot el món àrab, ha estat tan cínic com qualsevol altre president des de la II Guerra Mundial. Si hem de fer cas al debat sobre política exterior, Romney està d’acord en gairebé tot el programa exterior d’Obama. En aquest cas seria irrellevant qui guanya. Romney, així doncs, hauria enterrat l’estil preventiu i neo-conservador de l’era Bush. Una derrota cultural de Bush que s’ha bastit a Iraq i a Afghanistan. Però, un cop més, si es compara el Romney dels mítings d’abans del debat, o el Romney de les eleccions primàries republicanes –molt més bel·licós–, o el Romney anterior, amb el Romney dels debats, sembla que estiguis escoltant persones diferents. No dic que Romney hagi girat al centre, que ho ha fet i és normal entre candidats, dic que sembla una altra persona. I així és impossible creure-te’l, fins i tot si t’agrada alguna de les coses que ha dit.\nMés enllà de l’economia i la política exterior, que són els dos camps en què un president vol i pot influir, hi ha la qüestió social. Avortament, immigració, sanitat. Jo estic disposat a escoltar arguments sobre per què l’avortament hauria de ser una opció disponible. Però l’únic argument que em sembla insostenible és el mític ‘nosaltres parim, nosaltres decidim’. Dit amb altres paraules: crec que aquest lema és una amenaça, no un principi moral defensable. Certament, com que les dones pareixen i tenen un cert control sobre el seu cos, si prohibeixes l’avortament no estàs evitant que passi, com demostra la història, perquè efectivament, si tu pareixes, tu decideixes. Consierar que l’avortament és un tema exclusiu privat de la dona, però, és tan pobre com dir que l’avortament no té cap relació amb el cos de la dona. Tothom sap que portar una vida al ventre és prou problemàtic com per prendre-s’ho una mica més seriosament. Per entendre’ns: més o menys tothom està d’acord que un avortament practicat als 8 mesos i 29 dies d’embaràs és un crim, perquè el no-nat, en aquest context, és una persona a protegir. Aleshores el debat és quan comença el moment en què l’avortament és un crim. Això demostra que el quid de la qüestió no és només el cos de la dona. Discutir sobre si és a la tercera setmana o al tercer mes és una discussió que em sembla interessant, però que implica haver d’enfrontar idees fonamentals sobre què penses que és una vida humana. I en aquest sentit, és indistingible d’un que digui que un fetus té ànima des del minut 1.\nObama, per tornar al tema, és favorable a l’avortament, i si guanya, segurament podrà nomenar un o dos jutges al tribunal suprem que garantiran la legalitat de l’avortament. Però fa servir l’argument del cos de la dona, i només aquest. Això m’indica que o bé no hi ha rumiat ni 5 minuts, cosa que m’estranyaria, o bé sap que aquest és el botó que activa gran part de l’electoral femení. És a dir, que usa l’avortament com a electrificador electoral. No és l’únic al món, ni tan sols en aquesta elecció, però hi ha carències en el caràcter d’un polític que em fan més fàstic que d’altres. És important assenyalar que no és que no m’agradi que estigui a favor de l’avortament, és que la manera d’estar-hi a favor m’indica que en realitat li importa un rave. Si estigués disposat a entrar al debat en tota la complexitat que té, la dificultat mateixa del debat em podria dur a valorar la seva postura positivament, fos la que fos.\nEl cas de Romneny és similar, sinó pitjor. Diu que ha canviat d’opinió amb l’edat. Primer hi estava a favor, ara no. Quan hi estava a favor, havia d’acontentar els votants progres de Massachusetts; després, durant les primàries republicanes, quan havia d’acontentar els més purs, era el campió contra l’avortament; ara durant la campanya presidencial, que ha d’acontentar més gent, sí, però menys, sí, però més moderat. I cap argument[11/6/12 5:24:26 PM] La Los Cos. Sara Loscos: excepte la seva fe. En tots els casos. Mira, Mitt, si et vols guanyar la meva confiança –que no és el cas–, digues alguna cosa, la que sigui, i defensa-la amb arguments que jo pugui contrastar si són vàlids o no. Disparar al cel i cridar molt fort no és tenir idees.\nAmb la immigració em passa una cosa similar. Obama va prometre arreglar-ho, i m’agrada la seva sensibilitat amb la gent que està atrapada en el sistema d’incentius de la immigració il·legal, i que en pateix totes les conseqüències econòmiques, morals i socials. Però no ho va arreglar, no ha fet cap proposta que assenyali una sortida, i usa el tema com el de l’avortament. Un polític vulgar, sembla, en aquests temes. Un cop més, Romney no és millor. Retòrica anti-immigració, propostes abstractes de bomber, i canvis d’opinió. Quina mandra. Pel que fa al matrimoni gai, doncs tres quarts del mateix, tot i que coincideixo de nou amb la sensibilitat d’Obama. Jo eliminaria el matrimoni civil d’arrel, perquè penso que ja no té cap sentit; però si ha de seguir existint en la seva forma purament administrativa, com ara, no entenc perquè se li neguen els drets associats als gais.\nLa qüestió sanitària és tan complicada que no sé ni resumir-la. No és certa la caricatura de la selva que es pinta des d’Europa, però és cert que hi ha un problema i que necessita solució. El moment històric que viu Europa, però, no aconsella llençar-se al sistema gratuït i universal, almenys sense pensar-s’ho molt bé, i sense canviar moltes altres coses. La presència d’una xarxa universal i gratuïta té un impacte tan fort tant en el sistema d’incentius d’una vida laboral qualsevol, com, diuen molts, en la productivitat, que la presència d’una seguretat social com la nostra no es pot entendre com un fet aïllat. Dit això, Obama no ha proposat res semblant. Obama ha aconseguit aprovar una llei que obliga tothom a tenir una assegurança mèdica, com passa amb les assegurances del cotxe. Ha aprovat un sistema de subvencions per qui no s’ho pot pagar. I ha prohibit algunes de les pràctiques més flagrantment injustes del món privat. L’objectiu: abaixar els costos de les assegurances mèdiques i tenir tothom cobert. Fins l’any que ve no veurem si funciona bé, però sí sabem que és molt car, i podria passar com amb l’economia: una inversió molt alta per uns resultats molt magres.\nRomney, al seu torn, diu que si és president es carregarà aquesta llei. Una llei que està inspirada en la reforma sanitària que ell mateix va impulsar i aprovar quan era governador de Massachusetts. Quan se li pregunta per aquesta contradicció, diu que ell pensa que la sanitat és competència dels estats, i no del govern federal. I que ell donaria més poder als estats, per arreglar-ho. No és una mala idea, francament: la proximitat ajuda. Però també és una manera de defugir el debat de fons, que és el paper de l’estat en el sistema sanitari, i si té o no un deure de protegir els desprotegits i fins a quin extrem.\nUna cosa m’agrada de Romney en aquest camp. Defensa que la densitat de la societat civil és més efectiva que la fredor del sistema públic. Una mare, diu, et pot dir: si no t’aixeques del llit avui no sopes! L’estat mai no pot fer això: si compleixes els requisits per a una ajuda, la tens. Això està ben vist, i és un dels problemes dels sistemes públics: la igualtat burocràtica xoca amb la diversitat dels ciutadans. I les fundacions, esglésies i negocis privats saben com reaccionar millor a les necessitats de cadascú. Però és essencial entendre que això, que és una manera raonable d’explicar les coses, no constitueix cap solució. Que la majoria dels votants de Romney no siguin els que tenen més problemes amb aquest buit típicament americà, indica que no té massa incentius per solucionar-ho, més enllà d’assenyalar algunes coses oblidades del sentit comú. En això és exactament igual que alguns polítics d’esquerres que bramen justícia i no proposen cap solució que tingui alguna cosa a veure amb la realitat.En fi. Suposo que el quid és que no sóc americà. Al meu país, estic disposat a combregar amb algunes rodes de molí perquè hi ha un objectiu últim que compensa. Com que no he patit cap dels problemes que el govern d’uns i altres provoca als EUA de manera intensa, emocional, cultural, biogràfica, les reflexions purament racionals, i purament basades en el sentit del gust, em duen al total escepticisme.\nAvui, les eleccions es decidiran en una desena d’estats. Especialment, Ohio i Florida, com sempre. Però hi ha estats per a tots els gustos, i les combinacions possible són molt variades. D’Est a Oest, New Hampshire, Virginia, Carolina del Nord, Florida, Pensilvània, Ohio, Iowa, Wisconsin, Colorado i Nevada. Aneu a un dels mapes interactius que hi ha a la CNN, al Wall Street Journal o al New York Times, jugueu-hi 10 minuts canviant la lleialtat d’aquests estats, i contemplareu tots els debats que es tindran aquesta nit. La majoria d’experts diuen que Obama va per davant. Però gairebé tots estan d’acord en què pot passar de tot. Que un paio com Mitt Romney, que és un peix bullit interessat, pugui tenir l’oportunitat de batre Obama, parla més del fracàs del president que dels mèrits del candidat. Aquest potser sigui el millor resum que puc fer per afirmar que, si pogués votar, no sabria a qui votar. I no saben la ràbia que a mi em fan el vot en blanc i l’abstenció.


Noticias Sabor809 - L’escola bressol municipal número 100\nBarcelona ha obert aquesta setmana l’escola bressol municipal número 100. És al barri de la Sagrera i es diu La Morera. Aparcament per a cotxets, espais amplis en els quals mana la fusta, molta llum, mini de tot (miniescales, minitaules, minilavabos) i aquest soroll i bon rotllo que dona la vida a menys d'un metre d'altura. La capital catalana pot presumir de ser una de les ciutats europees amb una xarxa d’escoles bressol municipals més gran. Sumen 8.400 alumnes de zero a tres anys, gairebé mil educadors i tenen un pressupost anual de 62 milions. Madrid té 57 centres públics, amb 5.370 alumnes.\nBarcelona obrirà escoles bressol públiques en torn de tarda\nLa realitat exigeix no ser autocomplaent i recordar que l'oferta municipal de Barcelona només cobreix el 54% de la demanda, o que els professionals demanen a l’Ajuntament menys ràtios d'alumnes per educador i més recursos per atendre cada vegada més necessitats especials. Però existeix el consens sobre que les escoles bressol de Barcelona són un dels patrimonis de la ciutat. Perquè, diuen els experts, donen valor educatiu a una etapa que no és obligatòria però sí de gran importància. A més a més, són una eina per igualar les oportunitats.\nEl gruix de la xarxa de 100 escoles bressol municipals de Barcelona té dues procedències. Una, els centres privats o creats per cooperatives de famílies durant la Transició, que van ser absorbides pel consistori fins al 1991. I dues, les construïdes per l’Ajuntament a partir del 2000. Però, com documenta Montserrat Bastardes en el llibre Les escoles bressol de l’Ajuntament de Barcelona. Memòria històrica 1932-2007, el reconeixement oficial de l'etapa educativa des del naixement va començar durant el període republicà, en els anys trenta del segle XX.\nDe la República ve el nom d'escola bressol, quan el govern va considerar per primera vegada que “els nens són educables des que neixen”. Va haver-hi fins i tot escoles bressol de guerra a diverses fàbriques durant la Guerra Civil, que van ser reconegudes a l'estranger. Però “el franquisme ho va ignorar” i a partir del 1939 “l’Ajuntament va perdre moltes institucions culturals i educatives de la ciutat”.\nEl patrimoni educatiu de la Segona República es va perdre i va tornar la beneficència, amb les anomenades cases bressol i guarderies, recorda el llibre de Bastardes. El 1946 es va decretar la conversió d'escoles municipals en estatals, però a Barcelona no es va aplicar perquè l'etapa 0-3 no es va considerar educativa i durant la dictadura l’Ajuntament va crear escoles en alguns barris de rendes baixes.\nVan passar les dècades i a finals dels seixanta va sorgir el moviment de les escoles actives, mixtes, laiques, on s'ensenyava en català… una resposta a les escoles franquistes que va facilitar la creació d’escoles bressol amb el mateix tarannà per part de parròquies, moviments veïnals o famílies. El 1973 les cooperatives es van agrupar en la Coordinadora d’Escoles Bressol i a finals de la dècada dels setanta es va crear el Patronat Municipal d’Escoles Bressol de Barcelona, que tenia uns 40 centres. A més d'absorbir l'oferta privada, va vetllar per ordenar els criteris educatius i de funcionament i homogeneïtzar la formació de les educadores, que eren puericultores, ATS, mestres o assistents socials.\nEls treballadors demanen més recursos per reduir la ràtio de nens\nEl camí, amb tot, no ha estat fàcil. Va haver-hi vagues, protestes laborals quan es va eliminar el doble torn d'educadores per abaratir costos… Ho recorda bé el director de Centres Educatius de l’Institut Municipal d’Educació, Casimir Macià, que com a tècnic ha vist passar cinc alcaldes. Macià subratlla el valor d'un servei que considera “política pública en majúscules”. “Les escoles bressol municipals són un referent de socialització, han exportat millores a la resta de la xarxa pública d'educació”, explica i posa també el valor dels tècnics municipals que, al marge de l'alcalde de torn, “han aconseguit frenar temptacions [com l'intent de privatitzar-ne la gestió] i orientar en les millors decisions des de la professionalitat”.\nTambé va ser protagonista en el desplegament de la xarxa l'exconsellera d’Educació de l’Ajuntament Marina Subirats, que va ocupar el lloc entre el 1999 i el 2006 coincidint amb l'alcalde Joan Clos i el primer gran salt quantitatiu de la xarxa d’escoles bressol i l'acord amb la Generalitat per finançar-les en tres terços: Govern, Ajuntament i famílies. “És una xarxa d’alta qualitat gràcies a la forta tradició d'escolaritat municipal que té Barcelona des del segle XX”, celebra després d'explicar la difícil tasca de localitzar espais per obrir noves escoles bressol.\nL'actual tinent d'alcalde de l’Ajuntament, Laia Ortiz, subratlla que la xarxa d’escoles bressol municipals “és el principal patrimoni educatiu propi de Barcelona, factor d'equitat, el primer vincle de les famílies amb la ciutat i una massa crítica de serveis educatius que ha sabut innovar des d'un alt nivell d'excel·lència i des d’allò públic”. De la gestió de l'actual govern són dues grans novetats de la xarxa: la introducció a la futura escola número 101, al Raval, de l'horari de tarda, per adaptar-se a la realitat laboral de les famílies; i la “tarificació social”, de manera que les famílies de més renda paguen més i les de menys, menys. “Les rendes baixes estaven poc representades”, explica Ortiz. La regidora admet que a escala laboral el repte de les escoles bressol són les ràtios i recorda que s'han reduït als barris amb més complexitat social.\nAmb doble barret, com a membre de Rosa Sensat i del col·lectiu Bressol Indignades, Eva Jansà celebra que la ciutat arribi a 100 escoles bressol municipals i reconeix que la xarxa és inèdita, però apunta “que no hauria de ser notícia, perquè l'aposta per la petita infància hauria d'estar normalitzada”.


Torrent es prepara per a celebrar el Mes del Medi ambient | Periódic local L' Opinió de Torrent\nDijous, 26 de Octubre del 2017\nTorrent es prepara per a celebrar el Mes del Medi ambient\nEls xiquets i xiquetes aprendran, de manera divertida i amena, la importància que té realitzar aquesta senzilla i necessària pràctica, tant en els seus col·legis com en les seues pròpies cases, i també com s'han de separar els residus per a fer un correcte reciclatge. A més, el cinema també estarà present en els centres amb la projecció de la pel·lícula Una veritat molt incòmoda\nL'Ajuntament de Torrent, a través de l'àrea de Desenvolupament Sostenible, ha preparat una programació molt variada per a celebrar el mes del Medi ambient. Des del dia 1 al 30 de novembre, es duran a terme activitats com a xarrades, itineraris ambientals, tallers i moltes més; per a conscienciar de la importància del respecte cap a l'entorn ambiental i la defensa dels paratges naturals. La programació compta amb unes activitats específiques en els centres escolars, on el protagonista és el reciclatge. Els xiquets i xiquetes aprendran, de manera divertida i amena, la importància que té realitzar aquesta senzilla i necessària pràctica, tant en els seus col·legis com en les seues pròpies cases, i també com s'han de separar els residus per a fer un correcte reciclatge. A més, el cinema també estarà present en els centres amb la projecció de la pel·lícula Una veritat molt incòmoda. Ara o mai.\nD'altra banda, les associacions torrentinastambé participen en el mes del Medi ambient, ja que s'han preparat uns tallers on es debatrà sobre els contenidors de residus, o mitjançant jocs, s'aprendrà informació sobre més de 40 residus. La regidora de Desenvolupament Sostenible, Inma Amat, ha destacat la importància de desenvolupar la participació de tota la ciutadania i de totes les edats en la millora del medi ambient; per açò s'han preparat activitats amb les quals es pretén “donar a conèixer el patrimoni natural de Torrent, fomentar el respecte cap al nostre entorn, i sobretot fomentar la realització de bones pràctiques ambientals, com per exemple el reciclatge”.\nA més, la programació ambiental es completa amb una activitat de reforestació iapadrinamiento d'arbres en el Vedat, el 18 de novembre, en la qual es plantaran arbres i, mitjançant una indicació en una fusta, se senyalitzarà el nom de la persona que ho apadrina i que s'encarregarà de cuidar-ho a partir d'aqueix moment. Per a conèixer amb més detall l'entorn, es realitzaran diverses excursions i rutes com la del Reg Mil·lenari, diumenge 5; la de la pedrera restaurada de Figueroles de Domenyo, dissabte 11; o l'excursió nocturna la Serra Perenxisa, divendres 4. Una altra de les activitats que es van a realitzar són els tallers en les places i en el Hort deTrénor. Tots els dimecres a partir de les 17.30 h a 18.45 h, diverses places de Torrent acolliran tallers, jocs i actuacions teatrals per a fomentar entre els xiquets i xiquetes el respecte cap al medi ambient i visualitzar la importància de participar en la neteja del municipi. Les activitats estan orientades a les famílies i als seus fills i filles, i comptaran amb la presència i supervisió de tècnics especialitzats. Els diumenges al matí, també es podrà gaudir de tallers i activitats en el Hort de Trénor.\nEn la Fira Agrícola, dissabte 11, es realitzarà una demostració de la fabricació de sabó, un taller sobre la piràmide d'alimentació actual i un taller-jugue per a impulsar la compra als agricultors de proximitat i la compra de temporada de fruites i hortalisses. Pot consultar tota la programació en la pàgina web de l'ajuntament de Torrent en el següent enllaç: http://ow.ly/ttfr30g8nx7" http://ow.ly/ttfr30g8nx7. Per a participar en les activitats es requereix inscripció prèvia a través de la web " www.torrent.es (portal d'inscripcions), en el TDIC o cridant al número de telèfon 96 111 11 11.\nEl TDIC, referent per la quantitat i qualitat dels seus serveis


Diumenge comencen a pujar les temperatures\nEls termòmetres ja fregaran els 20º en alguns punts i aquesta xifra se superarà de cara a dilluns. Força sol combinat amb intervals de núvols\nper Xavi Segura dissabte, 8 de febrer 2020 - 21:00h\nAquest febrer no està sent gens hivernal pel que fa a les temperatures, especialment les màximes, i sembla que els següents dies continuarem amb aquesta dinàmica. Diumenge, 9 de febrer, ja pujaran més els termòmetres i es fregaran els 20º en alguns punts, però de cara a dilluns, aquesta xifra se superarà a molts punts amb un ambient, de nou, atípicament primaveral. Força sol amb intervals de núvols encara.\nMàximes fregant els 20º\nPel que fa a les temperatures, aquest diumenge s’espera que ja pugin un parell de graus i la majoria de màximes se situaran entre els 15º i 19º. On és més probable que es freguin els 20º és a la costa i prelitoral de la meitat sud de Catalunya. Uns valors que ja començaran a quedar per sobre dels normals per l’època.\nEn canvi, les mínimes es mantindran plenament hivernals, però amb glaçades febles i poc extenses a l’interior, on els termòmetres es mouran entre els 0º i 5º, essent de 3º a 9º a la costa i prelitoral. Caldrà abrigar-se a primera hora amb roba que al migdia sobrarà a molts llocs.\nContinua el sol amb núvols\nSi ens fixem en l’estat del cel, el sol se seguirà combinant amb bandes de núvols alts i prims arreu i alguns de baixos encara en trams de la costa. No obstant, l’ambient assolellat s’imposarà en conjunt amb el permís d’aquests núvols que no deixaran precipitacions enlloc de Catalunya.\nMés de 20º dilluns\nLes temperatures toquen sostre dilluns en un nou però breu tastet de la primavera en ple febrer. Moltes màximes se situaran entre els 17º i 23º, les més altes al sud de Catalunya, amb un ambient atípic pel que tocaria en aquestes dates. Seguirà el temps tranquil i, a partir de llavors, els termòmetres patiran baixades i pujades, sempre amb valors gens freds al migdia. Potser arriben alguns ruixats dimecres.\nDiumenge molt plàcid a la capital catalana amb força sol i temperatures que ja pugen més. De cara a dilluns, tornarem a notar la primavera amb uns termòmetres que pujaran encara més arreu.\nTemps molt tranquil també aquest diumenge a la ciutat de Tarragona, on el sol dominarà amb el permís d’alguns intervals de núvols inofensius. Les temperatures ja pujaran una mica, i més que ho faran dilluns.\nPel que fa a la capital gironina, el temps també serà molt tranquil amb sol i núvols i temperatures una mica més altes. L’ambient de primavera es tornarà a deixar sentir de cara a dilluns.\nMolta calma també a la ciutat de Lleida aquest diumenge, amb un cel canviant de sol i núvols i temperatures que pugen més. De cara a dilluns, els termòmetres s’enfilaran encara més amb ambient poc típic per l’època.\nPel que fa a la co-capital del Vallès Occidental, el temps també serà molt plàcid aquest diumenge amb força sol i temperatures una mica més altes. Ambient més primaveral de cara a dilluns.\nFinalment, a l’altra co-capital vallesana també s’hi espera un tempos molt tranquil amb més sol que núvols diumenge i temperatures màximes cap amunt. Dilluns també es viurà una jornada força primaveral.


Detingut a Cala Rajada un jove per haver violat una dona al seu domicili\nEls fets, ocorreguts durant la matinada del 6 de gener, varen ser denunciats per la víctima dies després\nDetingut a cala Ratjada un jove per violar una dona al seu domicili GOOGLE MAPS\nPalmaUn jove de 25 anys ha estat detingut per la Policia Local de Capdepera acusat de violar una dona al seu domicili de Cala Rajada el passat 6 de gener. Tal com ha avançat Última Hora i ha pogut comprovar l'ARA Balears, els fets, ocorreguts durant la matinada, varen ser denunciats per la víctima dies després.\nLa dona, que coneixia el seu agressor perquè treballava en un bar de la zona, va veure que la seguia en moto mentre ella anava en bicicleta al voltant de les cinc de la matinada. Una vegada a casa seva, l'home li demanà si podia entrar amb l'excusa que feia fred i la dona hi va accedir, tot i que va estranyar-li que conegués on vivia.\nSegons l'atestat, una vegada asseguts al sofà, ell va apropar-se cada vegada més fins que ella va anar al bany per telefonar la seva parella. En aquell moment, l'agressor va llançar-la al llit i va violar-la. Dies després, la víctima va denunciar els fets i la policia local es va traslladar on es trobava el presumpte violador, on va ser detingut.\nSuccesos Violència de Gènere violacions


Mor l'escultor Josep Ricart als 94 anys\nL'artista compta amb una vintena d'obres al seu Taradell natal, així com a Barcelona, a la Seu d'Urgell i al Parador de Turisme de Sau\nBarcelona 30 de de març del 2020. 20:58\nL’escultor Josep Ricart, medalla del Cercle Artístic de Sant Lluc i amb obra a Espanya, als Estats Units, a les Filipines i a França, ha mort aquesta matinada a Barcelona als 94 anys de mort natural, segons ha informat avui dilluns la família.\nNascut a Taradell (Osona) el 6 de juny del 1925, la seva família ha indicat que la seva mort ha arribat «en un temps marcat per la crisi sanitària del coronavirus i el seu distanciament social».\nInquiet des de sempre per qüestions com la injustícia, la guerra, el dolor, la pobresa, la gana i el fracàs, destaquen de les seves figures les mans, segons la crítica, per la «bellesa i el simbolisme que transmeten». Josep Ricart, que es definia a si mateix com un «artista social del poble», no era compromès amb cap escola o estil determinat i la seva tècnica era figurativa-expressionista, sense oblidar el simbolisme.\nL’any 1950 va obtenir un accèssit en el Concurs de Sant Jordi de Barcelona, el 1962 va guanyar el primer premi a l’Art Religiós amb l’obra ‘Faç de Crist’ i un any més tard va aconseguir el primer premi al simbolisme.\nEl 1969 va ser distingit amb el premi Josep Llimona, el 1975 va obtenir el primer Premio Nacional per ‘L’home del mar’, a Torrevella (Alacant), i el 2001 va guanyar el premi a la Solidaritat i la Superació.\nCompta amb una vintena d’obres al seu Taradell natal, on el 2018 va rebre un homenatge i es va col·locar una placa a la casa on va néixer.\nQui són els 13 participants en el Benidorm Fest que aspiren a anar a Eurovisió\nTurner, Carracci i l’oblidada fotògrafa Mey Rahola prendran el MNAC aquest 2022\nFora de la localitat, destaquen el grup d’escultures de la Cooperativa Montseny, a Barcelona; el monument a l’Home del Mar a Torrevella; els monuments dedicats al Doctor Trueta i a Pere Relats a la rambla del Poblenou de Barcelona, i el de l’entrada del Parador de Turisme de Sau, del 1982 (foto). També hi ha obra seva religiosa a la Seu d’Urgell i en el via crucis de Montserrat.\nD’altra banda, algunes de les seves escultures poden trobar-se a Mèxic, Holanda, Hongria, Itàlia, Polònia i Veneçuela.\nEscultura Catalunya Obituaris


Quina diferència hi ha entre diferents tipus de lògica?\nHauríeu de fer més clara la vostra pregunta. Per descomptat, la lògica és lògica, però, utilitzeu la lògica de manera diferent segons el que feu. Per exemple, no faríeu servir la lògica informal per construir una prova matemàtica ni viceversa. Tot i això, el concepte de "lògica" en ambdós casos és similar. Breument, la diferència no està en la lògica, sinó en la cosa que es discuteix.\nÉs una mica com el programari informàtic. Per exemple, teniu un programari d’ús general, que us permet escriure el vostre propi programari. I també teniu un programari de propòsit especial que, per exemple, fa els vostres impostos o el registre de llibres. És així amb sistemes de lògica.\nTeniu una lògica de propòsit general, la lògica estàndard que la majoria dels matemàtics, científics i enginyers fan servir cada dia.\nAleshores, hi ha sistemes de lògica amb propòsits especials que no requereixen totes les característiques de la lògica estàndard, per exemple, poder fer proves per contradicció o assumir que les proposicions lògiques són necessàriament certes o falses. També poden fer que les matemàtiques siguin més difícils i divertides.\nUn bon argument lògic és aquell que té dues virtuts: la bona forma i totes les premisses veritables. Els arguments poden ser deductius, inductius o segrestadors. Es diu que un argument deductiu amb forma vàlida i premisses veritables. Es diu que un argument inductiu basat en evidències fortes és cogent. El terme "bon argument" cobreix els tres d'aquests tipus d'arguments.\nQuina diferència hi ha entre eprouver, se sentir, ressentir?Quina és la diferència principal entre un motor marí i un cotxe? A part del sistema impulsor.Quina diferència hi ha entre edificis residencials i industrials?Quina diferència hi ha entre un emulador de terminal i un terminal? Tots els terminals no són emuladors de terminals? És la diferència entre un TTY i un pseudo TTY?Quina diferència hi ha entre un hotel i un B & B?Quina diferència hi ha entre educacions formals i informals?Quina diferència hi ha entre una biblioteca i un paquet?


El mercat d'estiu es trasllada al Pas de la Casa - Poble Andorrà\nEl mercat d’estiu es trasllada al Pas de la Casa\nEnguany comptarà amb una vintena d'artesans i més parades\nFoto: E.C. Via ANA. El mercat d'estiu d'inspiració medieval instal·lat aquest cap de setmana al Pas de la Casa.\nL’esperit medieval es trasllada al Pas de la Casa durant tot el cap de setmana amb el mercat d’estiu. Aquest divendres al matí, alguns paradistes encara acabaven d’arreclar la seva caseta, mentre l’escenari es preparava per al concert de Mestral d’aquest vespre. Són un total de 15 artesans vinguts de fora i 8 botiguers locals que oferiran els seus productes als turistes i visitants que passegin per la plaça de l’església. A més, el Pas compta amb dos punts de restauració més respecte el mercat instal·lat a la plaça de Sant Miquel d’Encamp, entre els quals hi ha una pintoresca haima amb té i pastissos argelins.\nEl conseller de Turisme i Reactivació Econòmica, Nino Marot, ha recordat que la iniciativa es presenta com una mesura més de dinamització dels caps de setmana d’estiu a la parròquia d’Encamp. “Al Pas de la Casa, el ‘mercat a la plaça’ va tenir molt bona acollida l’any passat, els comerciants i la gent van estar contents, així que hem decidit repetir; la veritat és que som optimistes per a l’edició d’enguany malgrat ser conscients de la situació”, ha assegurat Marot. El conseller també ha admés que “malgrat la frontera de França està oberta, només hi ha dos departaments que poden venir sense restriccions, així que no podem fer una previsió d’aforament molt clara degut a la inestabilitat del moment”.\nLes parades, que estaran el dissabte, de les 8 del matí fins a les 8 del vespre, i diumenge de les 8 del matí fins a les 6 de la tarda, formen part de les accions i mesures incloses en el pla de xoc, que preveu reactivar el centre de la parròquia a través d’activitats complementàries a l’oferta turística i cultural i que puguin suposar un impuls per al sector comercial, hoteler i de la restauració. En aquest sentit, el comú d’Encamp també ha impulsat el lleure espectacles musicals, activitats esportives i infantils. El pròxim ‘mercat a la plaça’ se celebrarà del 10 al 12 de setembre, una altra vegada, a Encamp.\nEl muntatge d'El Rubius com abanderat d'Andorra als Jocs de Tòquio es fa viral


Amb tossuderia, enginy i somriures | Gemma Urgell Rocías\nArticles a El 3 de vuit / 29 setembre 2017\nAmb tossuderia, enginy i somriures\nDimarts 26 de setembre. Són les 21:45 i començo a escriure aquest article. Divendres, si algú el llegeix, potser ja no tindrà res de vigència perquè cada dia tenim noves sorpreses. Avui Rajoy s’ha reunit amb Trump i a la roda de premsa un periodista ha preguntat al president nord-americà sobre Catalunya i el procés i ha estat clar: prefereix una Espanya unida, però no té clar que els plans de Rajoy funcionin perquè potser sí que l’1 d’octubre, a Catalunya es votarà. Sembla que Trump s’ha fixat en la persistència dels catalans.\nTambé avui han dit que els Mossos hauran de precintar els col·legis electorals a partir de divendres a la nit, que s’hauran de controlar 100 metres al voltant d’aquests i si algú es passa pel folre aquesta ordre, doncs es denunciarà. Cada dia, un nou obstacle per a poder votar l’1 d’octubre, però cada dia, una nova esquivada. Em consta que la societat civil ja s’està organitzant per a poder facilitar el vot. La tossuderia dels catalans.\nSón les 22:00. M’aixeco i surto al terrat perquè ja sona la cassolada. Amb els veïns ens trobem cada nit des de fa uns dies i piquem olles i cassoles. També hem penjat a l’escala un paper amb l’adreça del col·legi electoral que ens toca als empadronats, per si algú en tenia algun dubte. Que es prohibeixen els anuncis? Doncs ens els inventem i els fem de nou. Que no hi haurà targeta censal, doncs es pengen a internet les meses i es reprodueixen en desenes de dominis i allotjaments d’arreu del món. L’enginy dels catalans.\nUniversitaris que han pres els rectorats i hi passen la nit (qui deia que els joves vivien lluny de la realitat i no s’impliquen?). Multituds que es mobilitzen i de forma pacífica ocupen carrers i places. Crides a través de Twitter, Whatsapp, Telegram per fer pressió, per encarar-se amb un somriure a l’opressor, a aquell que ens talla llibertats. Que ens envien milers de policies nacionals i guàrdies civils per controlar? Doncs “Els carrers seran sempre nostres”, “On són les paperetes, les paperetes on són?” i “Passi-ho bé fins l’any que bé!”. L’humor dels catalans.\nNo sé què passarà l’1 d’octubre. No sé si se’ns prendrà seriosament a Europa i a la resta del món; no sé com més ens pot castigar l’estat espanyol. No sé què passarà el dia 2 d’octubre, ni el 3, ni el 4. Però sí que sé algunes coses bàsiques: sé que vull viure en una democràcia plena que no té res a veure amb la que l’estat espanyol m’ofereix; vull esborrar el franquisme i la grisor d’èpoques passades i que massa sovint hem vist aquests dies en polítics i alts càrrecs espanyols; vull que les lleis que la gent consideri injustes es puguin canviar, és així com s’evoluciona. Vull que tinguem mecanismes per a poder tenir una societat més igualitària, oberta i justa.\nI també sé que diumenge votarem. Perquè som persistents, tossuts, enginyosos i farem el possible per defensar les urnes i garantir el dret a vot, la democràcia i, en definitiva, la llibertat. I ho farem amb un somriure.\n< On vull que els meus fills visquin\nMoure’s en bicicleta per Vilafranca >\n29 setembre 2017 at 19:06


Unió Esportiva Olot » El resum de la jornada al FUTBOL BASE (25 i 26 maig)\nGeneral, Actualitat, Destacat, Cròniques FUTBOL BASE\nPrebenjamí 4-4 Boscdetosca\nBenjamí E 1-2 Ter Brugent\nTorelló 6-0 Benjamí C\nUn compromís molt difícil per al Benjamí C, que es va trobar amb un equip molt superior físicament. Els de Suñer i Davesa van intentar associar-se amb la pilota en tot moment però els va costar trepitjar l’àrea.\nLes Preses 1-1 Benjamí Femení\nLes joves olotines van disputar un duel molt igualat al camp de Les Preses, que va poder inaugurar el marcador. Però a falta de cinc minuts per finalitzar l’enfrontament, el conjunt d’Helena i Laura Pujolar va aconseguir el gol de l’empat. Va ser un dels millors partits que van realitzar les joves de la casa, desplegant un futbol atractiu per acabar amb bon regust la temporada.\nBanyoles 5-6 Aleví E\nNavata 3-6 Aleví D\nAleví C 10-0 Atlètic Banyoles\nDarrera jornada en un duel controlat de principi a fi. El cos tècnic, encapçalat per Joel Olivet i Àlex Garza, vol felicitar els nens per la fantàstica temporada realitzada amb la tercera posició i fins a 23 jornades seguides sense conèixer la derrota.\nInfantil C 5-3 Aleví A i B (amistós)\nInfantil B 3-3 Lloret\nÚltima jornada de lliga en un partit en el qual l’Infantil B no va sortir amb la intensitat necessària. Hi va posar més ganes el Lloret, que va aconseguir anar al descans amb un resultat favorable de 1-2. Els de Casellas i Camps van sortir millor a la represa, tot i que van encaixar un altre gol en contra. No obstant, els olotins van culminar una gran recta final amb dues dianes per obtenir un valuós punt. Un resultat just per acomiadar un curs en el qual s’ha assolit l’objectiu de la temporada, una quarta posició molt meritòria i lluitada. El cos tècnic dóna l’enhorabona a tots els jugadors pel treball realitzat durant tot l’any.\nLlançà 0-7 Infantil A\nÚltim matx de competició amb domini clarament dels olotins, que van obrir la llauna de forma matinera. Una jornada marcada per la visita d’en Biel Vargas, jove empordanès que està lluitant de forma admirable contra una malaltia, i al qual els jugadors van dedicar-li els 7 gols anotats, curiosament el dorsal que ell porta al CF Peralada. L’equip de Moreno i Blasco tanca així una temporada de somni amb 28 victòries, 2 empats i només 8 gols en contra. Enhorabona als 18 futbolistes de la plantilla, que han assolit el títol de lliga i l’ascens a Preferent!\nCadet B 5-1 Baix Ter\nMagnífica primera meitat del Cadet B, tant en joc com en treball, en la qual va poder marcar tres gols. A la segona, els de Luengo i Téllez van abaixar el ritme degut al cansament, però encara van tenir temps d’ampliar la renda amb dues dianes més. Una molt bona actuació d’un gran grup humà per dir adéu a la temporada de la millor manera!\nJuvenil B 5-1 Atlètic Banyoles\nDesprés d’uns partits amb mals resultats, el Juvenil B va finalitzar la lliga amb una bona victòria davant del tercer classificat. Un matx que es va disputar a l’Estadi Municipal, un al·licient més per treure forces d’on no n’hi havia. Superioritat total dels de Ketxa i Barris, que van mostrar ambició i ganes d’acabar el campionat amb tres punts més.\nJuvenil Femení 0-5 Torelló\nMal partit de les vermelles, que amb moltes baixes i una mala dinàmica no van poder plantar cara al Torelló. El resultat no reflecteix una primera part en la qual el Juvenil Femení va competir a bon nivell, sobretot contenint la proposta futbolística de les osonenques. L’ordre i la intensitat defensiva de les de Prat i Fabrés van permetre anar al vestidor amb un desavantatge mínim (0-1). Durant la segona part, el cansament va passar factura i les visitants van trobar molts forats que van saber aprofitar. Aquesta setmana, últim partit de lliga a Girona!\nMarca de l’Ham 5-0 CF Sant Jaume\nEl filial de la UEO va acabar la lliga amb una derrota intranscendent davant d’un rival que s’hi jugava la permanència. Tot i aquest resultat negatiu, la temporada del CF Sant Jaume ha estat espectacular, situant-se en sisena posició amb 54 punts (empatat amb el Boscdetosca) i completant una segona volta amb uns números increïbles. Bona feina de Joan Sánchez i companyia!


Un informe de la Sindicatura de Comptes atribueix el 78% del deute valencià a l'infrafinançament - À Punt\nUn informe de la Sindicatura de Comptes atribueix el 78% del deute valencià a l'infrafinançament\nEstableix que el dèficit de 53.000 milions no ve provocat per unes despeses superiors a la mitjana autonòmica, sinó per uns "ingressos inferiors" pel sistema de finançament\nEl deute públic valencià representa el 47,8% del PIB en el quart trimestre de 2021 / Arxiu\n12 d'abril 2022 - 15:02\nUn import de 41.926 milions d'euros, el 78% del total del deute acumulat de la Comunitat Valenciana, són imputables a l'infrafinançament. Així es desprén de l'Informe sobre el deute públic valencià que ha elaborat la Sindicatura de Comptes atenent l'escrit del president de les Corts.\nEntre les principals conclusions del document, destaca que, des de l'inici de l'estat de les autonomies, la Generalitat ha patit un dèficit pressupostari estructural, especialment intens a partir de 2009, fet que ha provocat que siga la comunitat autònoma "més endeutada respecte al seu PIB".\nAquest dèficit, segons precisa la Sindicatura, "no ve provocat per efectuar unes despeses superiors a la mitjana autonòmica, sinó per uns ingressos inferiors a aquesta, entre els quals destaquen els procedents del sistema de finançament autonòmic".\nEls experts exposen al·legacions a l'esquelet del finançament autonòmic\nSegons l'estimació realitzada en aquest informe, amb un finançament autonòmic al nivell que correspondria en proporció a la seua població ajustada, la Generalitat "hauria pogut evitar una part molt important del deute acumulat".\n"Amb un finançament autonòmic al nivell que correspondria en proporció a la seua població ajustada, la Generalitat hauria pogut evitar una part molt important del deute acumulat"\nEl deute públic acumulat en 2021 és de 53.820 milions d'euros i l'anàlisi assenyala que el 37% del total (19.992 milions) correspon al deute públic addicional per l'infrafinançament respecte a necessitats reconegudes (des de 2009).\nA més, el 31% (16.460 milions) seria el deute públic originat per l'infrafinançament respecte a la mitjana, des de 2002. Un 10% més (5.474 milions) respon al cost financer del deute provocat per aquest finançament insuficient. El deute restant, per import d'11.895 milions, representaria el 22%.\nMés deute per a quadrar el pressupost\nD'altra banda, l'informe reflecteix que la Generalitat encadena dèficits pressupostaris de manera continuada, que es transformen en "una necessitat permanent d'incrementar el deute públic per a poder quadrar el pressupost".\nPuig reclamarà per carta a Sánchez i Feijóo incloure el finançament en els pactes d'estat\nEl deute públic valencià va mantindre una tendència lleugerament creixent respecte al PIB durant l'etapa d'expansió econòmica i va passar de representar el 6,3% del PIB en 1995 a l'11,4% en 2007. Aquest ritme es va accentuar a partir de 2008 fins a arribar al 43,3% en 2016, any a partir del qual descendeix. Excepte pel rebot provocat per la pandèmia el 2020 (principalment per la disminució del PIB): 48,5% en 2020 i 47,8% en 2021.\n10.000 euros de deute per habitant\nSegons les últimes dades disponibles, el deute públic valencià representa el 47,8% del PIB en el quart trimestre de 2021. En termes absoluts són 53.820 milions d'euros, una xifra que equival a més de dos anys complets del pressupost. Aquest deute representa més de 10.000 euros per habitant.


EL GIRBAU VIC TT, MILLOR EQUIP I SÍLVIA COLL SOLÀ, MILLOR ESPORTISTA PROMESA, A LA GALA DE L’ESPORT VIGATÀ 2022 - Distinció per a Noa Muñoz Vila i Jordi Carceller, millor esportista veterà - victt.com\nEl Girbau Vic TT va ser un dels triomfadors a la Nit de l’Esport Vigatà, pels èxits aconseguits durant el 2021.\nGràcies al títol de la superdivisió estatal i campionat de Catalunya absolut, va ser escollit el millor equip vigatà i Sílvia Coll Solà, bronze a l’Europeu de dobles i campiona d’Espanya infantil, entre molts altres títols, va ser escollida, millor esportista promesa.\nDistinció també per a Noa Muñoz Vila, jugadora de divisió d’honor i superdivisió estatal i entrenadora i impulsora del tennis de taula a l’Escola del Vic TT.\nAls guardons aconseguits, cal afegir el de Jordi Carceller, millor esportista veterà 2019, pel seu títol de campió de Catalunya i subcampió d'Espanya i l'equip sub23 del Girbau Vic TT, campió d'Espanya. El 2020 no es va poder celebrar la Gala pel covid i els millors de cada modalitat van rebre el premi a l'inici d'aquesta Gala 2022.\nL’equip infantil femení, campió d’Espanya 2021, amb Sílvia Coll, Camila Moscoso, Irina Gimeno, Martina González, Helena Torrents, Maika Sagrera i Laura Torrents, va ser un dels 3 millors equips nominats en promeses.\nDiploma també per l’equip del Girbau Vic TT format per Arnau Miarons, Edgar Venegas, Biel Gimeno i Biel Rodríguez, campió de Catalunya comarques sènior i per a Edgar Venegas, campió individual de Catalunya comarques, així com per a Irina Gimeno Font i Sofia Zhang que en aquest 2021 també han destacat en diverses competicions internacionals. Irina Gimeno va ser seleccionada per la ETTU com a número 1 d'Europa per a participar a la ITTF HOPES WEEK & CHALLENGE 2021, a Jordània, però un inoportú positiu en covid, sense símptomes, va impedir la seva participació.